Овлур – иза вайнахалахь дукха хан йоццуш хьалха лелла цIе ю. Масала, хьалха Несарера гIап лаьттинчу меттигний, Гамурзиево юьртаний 2-3 чаккхарма юьстах Соьлжан лекхачу, пен хилла лаьттачу берда тIехь хIинца а болуш бу «Iовлурга гIала» олуш болу дукхагIаьтнийн бIаьвнан херцамаш. И бIов лаьмнашкара шерачу аренга охьабевллачу гIалгIаша XIX бIешеран юьххьехь йоьттина ю. Юьртахоша хIинца а «Iовлурга наькъий» олуш болчу Гамурзиево юьртарчу ОвлурговгIеран – МальсаговгIеран цхьана горан да хилла Iовлург. Хууш ма-хиллара, кхиаран лахарчу тIегIанаш тIехь долчу хенахь дуккха а къаьмнашлахь адамийн цIерш шайн цхьацца маьIна долуш хуьлу. Иштачех ю Iовлург цIе а. Вайнехан маттахь «Iай бина Iaxap» боху маьIна ду цуьнан. Бусалба дин тIеэцале хьалха вайнехан, Iовлург санна, кхийолу цIерш а хилла хьайбанийн, олхазарийн, кхечу хIуманин цIepex схьаевлла. Малхбузехьарчу вайнахалахь бусалба дин даьржинчул тIаьхьа и тайпа цIерш Iаьрбийчара юкъара дIаяха йолийна.